Alle leerders in die Wes-Kaap geplaasArgieffoto. (Foto: Elaine Krige) Die Wes-Kaapse departement van onderwys het Dinsdag bevestig dat alle leerders geplaas is ná ŉ sessie deur Equal Education Law Centre (EELC) oor skooltoelatings in die provinsie. “Alhoewel die departement gereeld e-posse ontvang oor nuwe aansoekers wat graag geplaas wil word, sal ons verdere besonderhede van die EELC versoek oor dié leerders wat met hulle kontak gemaak het,” sê Deidré Baartman, die DA se provinsiale woordvoerder oor onderwys. “ŉ Benadering is nodig waar die hele samelewing in ag geneem word, sodat ons hulle kan help om gehalte onderrig te kry in ons provinsie en indien daar enige leerders is wat nog nie geplaas is nie, word dié inligting dringend versoek sodat die departement bystand kan lewer.” Baartman sê die toelating van leerders verg omvattende administratiewe en finansiële beplanning soos dat leerders betyds in hul onderskeie skole geplaas moet word. “Elke jaar beleef die Wes-Kaap egter ŉ voortgesette neiging van laataansoeke. Teen die middel van Maart vanjaar het die departement meer as 70 000 laataansoeke ontvang, wat vererger word deur die jaarlikse migrasie van sowat 18 000 leerders na die Wes-Kaap van die res van die land.” Baartman sê die departement maak dus die aansoekproses reeds vroeg in die jaar beskikbaar en het tydelike lessenaars in verskeie winkelsentrums opgerig om die ouers te help om voor die sperdatum aansoek te doen. “Dié bystand word ook aangebied by alle distrikskantore vir diegene wat buite die metro woon. Die aanlyn aansoekproses is boonop gratis vir gebruik.” Baartman sê die DA hoop dat die departement dié tydelike lessenaars in openbare ruimtes sal vermeerder en met regeringsinstansies, soos biblioteke en Thusong-sentrums sal saamwerk vir die volgende jaar, sodat toegang tot die aanlyn platform selfs verder verhoog kan word. “Nog meer belangrik is dat groter kapasiteit nodig is om die toenemende getal kinders te kan akkommodeer. Dit is hoekom die departement sy infrastruktuur-ontwikkelingsprogram tot meer as R2,5 miljard verhoog – ŉ verstommende verhoging van byna 50%, ŉ teken van ŉ regering wat omgee.” Die departement benadruk die belangrikheid van ouers wat graag appèl wil aanteken om die minister se kantoor te kontak: